Danmarksdemokraterne er det parti, der vil trække flest socialdemokratiske vælgere henover midten. Det spår flere analyser. Tirsdag åbnede Folketinget, og tirsdag var også første gang, Inger Støjberg var i en reel politisk debat som formand for sit nye parti. Om det sidste var ligeså imødeset for Mette Frederiksen, er uklart – hun havde trods alt også travlt med en åbningstale – men til TV2 Nord siger statsministeren, at Inger Støjberg og de mange andre nye, opstillingsberettigede partier er velkomne. Men i forhold til at de skal hamstre hendes stemmer på ’hjemmebanen’, peger statsministeren på én særlig ting: Se interviewet med Mette Frederiksen nederst. - Danmarksdemokraterne er et meget borgerligt parti og har klart sagt, man støtter op om Søren Papes (K) skæve økonomiske politik. Det ville ikke være godt for Nordjylland. Noget af det, der kendetegner Nordjylland og nordjyderne, er, at det er mennesker, der går på arbejde, siger Mette Frederiksen. TV2 Nords redaktionschef Anders Leonard, der var på Christiansborg tirsdag, siger efter åbningstalen, at Støjberg bliver Socialdemokratiets hovedfjende ved det kommende valg. Læs hans analyse her: Tidligere på dagen var Inger Støjberg selv for første gang i en reel politisk debat som formand for sit nye parti. Det skete i en duel med Mette Frederiksens partikollega, Rasmus Prehn. Her diskuterede de, hvordan der skal holdes liv i de små erhvervsdrivende – købmænd, bagere og kultursteder – så inflation ikke tager livet af dem. Her var socialdemokraten enig med Inger Støjberg i flere punkter. Mette Frederiksen understreger dog, hvor nordjyderne vil mærke forskel. - Mange af dem vil ikke få topskattelettelser, men opleve vilkårene i stedet bliver ringere endnu, siger hun og opfordrer – sjovt nok – til at nordjyderne smider sin stemme på Socialdemokratiet.

Opsummering:
Statsministeren og Inger Støjbergs Nordjylland kan blive en af valgkampens største slagmarker.